同旻上人傷壽安傅少府
作者：陳子昂
朝代：唐

paragraphs: 生涯良浩浩，天命固諄諄。
聞道神仙尉，懷德遂爲鄰。
疇昔逢堯日，衣冠仕漢辰。
交遊紛若鳳，詞翰宛如麟。
太息勞黃綬，長思謁紫宸。
金蘭徒有契，玉樹已埋塵。
把臂雖無託，平生固亦親。
援琴一流涕，舊館幾霑巾。
杳杳泉中夜，悠悠世上春。
幽明長隔此，歌哭爲何人。